**Mikko Tapio Paatero** (s. 1. kesäkuuta 1948 Eura) on suomalainen eläkkeellä oleva poliisi, joka toimi poliisihallituksen (aikaisemmin sisäasiainministeriön poliisiosaston) päällikkönä eli poliisiylijohtajana 15. elokuuta 2008 – 31. heinäkuuta 2015. Sitä ennen hän oli Länsi-Suomen läänin poliisineuvos 1992–2008. Koulutukseltaan Paatero on oikeustieteen kandidaatti.

Valtakunnansyyttäjä nosti toukokuussa 2018 Paateroa vastaan syytteen virkavelvollisuuden rikkomisesta. Hänen epäillään laiminlyöneen velvollisuutensa valvoa Helsingin poliisin tietolähdetoimintaa vuosina 2009–2013.

Paatero on toiminut kunnallispolitiikassa Noormarkun kunnanvaltuuston jäsenenä ja kunnanhallituksen puheenjohtajana 1977–1980. Valtioneuvosto nimitti hänet poliisiylijohtajaksi Markku Salmisen jäätyä eläkkeelle.

Näkemyksiä
----------

### Biometristen passien tietokanta

Paatero on halunnut, että myös poliisi saisi käyttöönsä vuonna 2009 käyttöön otettavien biometristen passien sormenjälkirekisteritietokannan.

### Päihtyneiden sisäänotto

Paatero on myös esittänyt, että päihtyneiden säilöönottokustannuksia siirrettäisiin poliisilta sisäasiainministeriön budjettimomentilta sosiaali- ja terveysministerin budjettimomentille, kuitenkin siten, että poliisi voi edelleen suorittaa säilöönoton sosiaaliviranomaisten maksaessa kulut.

### Maahanmuuttajia poliisin palvelukseen

Poliisiylijohtaja haluaa maahanmuuttajia poliisin palvelukseen. Hänen mukaansa eettisyyden lisäksi poliisi tarvitsee etnisyyttä. Väestö ikääntyy ja maahanmuuttajien määrä kasvaa. Poliisin on osaltaan torjuttava suvaitsemattomuutta ja syrjäytymistä. Tätä työtä on tehtävä niin poliisin sisällä kuin yhteiskunnassa laajemminkin. Poliisi tarvitsee riveihinsä yhä enemmän maahanmuuttajia ja erilaisen kulttuurisen taustan omaavia ihmisiä.

### Tiitisen lista

Tiitisen listan julkistamiseen liittyen Paatero esitti, että suojelupoliisi valittaisi oikeuden päätöksestä, jonka mukaan Tiitisen lista ei ole salassa pidettävä asiakirja.

### Koulu-uhkaukset

Opetusalan Ammattijärjestö OAJ:n puheenjohtajan Erkki Kangasniemen esittämien ajatusten mukaisesti myös Paatero olisi valmis kiristämään rangaistuksia niille, jotka uhkaavat kouluja. Hän ajoi myös internetin ympärivuorokautisen seurannan lisäämistä. Kauhajoen koulusurmien jälkeen Suomessa tehtiin yli 200 koulu-uhkausta. Kangasniemen ehdotuksessa voitaisiin koulu-uhkauksesta jopa tuomita vankeuteen.

### Poliisien syyttäminen virkarikoksista

Paatero ehdotti, etteivät yleiset syyttäjät enää syyttäisi poliiseja virkarikoksista, vaan että tätä varten harkittaisiin erikoissyyttäjää. Pontimena aloitteelle on ollut se, että joitain Vantaan poliisilaitoksen poliiseja on epäilty yhteistoiminnasta huumerikollisten kanssa, mutta heidän tekojaan on jätetty tutkimatta aktiivisesti, koska he ovat antaneet poliisille vihjeitä muista huumekaupassa toimivista.

### Liikenteen valvonta, nopeusrajoitukset ja alkolukot

Poliisiylijohtaja Mikko Paatero haluaa pakollisen alkolukon ja nopeusrajoittimet kaikkiin autoihin. Hän haluaa myös laskea promillerajan 0,2:een maantie- ja 0,5:een vesiliikenteessä. Tämän lisäksi hän vaatii nollatoleranssia ylinopeusvalvontaan.

Urheilu-ura
-----------

Mikko Paatero pelasi koripallon SM-sarjassa vuosina 1966–1971 Turun Riennon joukkueessa ja saavutti SM-hopeaa 1971 ja SM-pronssia 1968.

Poliisiura
----------

Sisäministeri Päivi Räsänen oli lähellä erottaa Paateron marraskuussa 2013 Aarnio-vyyhteen liittyvän luottamuspulan takia.

Yksityiselämä
-------------

Länsi-Suomen lääninpoliisijohtajana toimiessaan Paatero ajoi 78 km/h tietyömaa-alueella, jossa nopeusrajoitus oli 30 km/h. Paatero ei saanut poliisilta tien päällä sakkoja, mutta myöhemmin syyttäjä määräsi hänelle 30 päiväsakkoa liikenneturvallisuuden vaarantamisesta.

Kesällä 2012 toimiessaan Suomen poliisiylijohtajana hän syyllistyi jälleen ylinopeuteen. Paatero ajoi Luumäellä 60 km/h nopeusrajoitusalueella ylinopeutta, josta hänelle määrättiin 80 euron rikesakot.

Mikko Paateron poika, oikeustieteiden kandidaatti Sami Paatero, on entinen Anne Holmlundin erityisavustaja (2007–2009), viestintäministeri Suvi Lindenin erityisavustaja (2009), ja kokoomuksen eduskuntaryhmän pääsihteeri (elokuu 2009–).

Syyskuussa 2016 Paatero levitti julkisuudessa sisäministeriön mukaan paikkansa pitämättömiä väitteitä turvapaikanhakijoista ja vastaanottokeskuksista markkinoidakseen uutta kirjaansa.

Lähteet
-------

1. 1 2  Rantala, Risto; Siukonen, Markku; & Tukiainen, Seppo (toim.): *Urheilumme kasvot 3*, s. 861. 3. painos. Oy Scandia Kirjat Ab, 1978.
2. ↑  Huippupoliiseille syytteet virkarikoksista *Ilta-Sanomat*.  2.5.2018. Viitattu 2.5.2018.
3. ↑  Mikko Paatero, cv
4. ↑  Poliisi keräisi koko kansan sormenjäljet *Helsingin Sanomat*.  9.7.2008. Viitattu 27.7.2010.
5. ↑  Mikko Paatero: vastuuta päihtyneiden säilöönotosta jaettava *Etelä-Saimaa*.  7.7.2008. Sanoma Lehtimedia Oy.  Arkistoitu 4.3.2016. Viitattu 17.7.2008.
6. ↑  Paaterot poliisien asialla *Kaleva*.  9.11.2008. Viitattu 15.7.2009. [vanhentunut linkki]
7. ↑  Paatero: Maahanmuuttajia poliisin palvelukseen *YLE Uutiset*.  13.7.2008. Viitattu 27.7.2010. [vanhentunut linkki]
8. ↑  Poliisi: Kauhajoen jälkeen yli 200 koulu-uhkausta *Uusi Suomi*.  3.12.2008. Viitattu 27.7.2010.
9. ↑  Sainio-Tuuri, Johanna: Paatero koventaisi koulu-uhkausten rangaistuksia  20.10.2008. MTV3. Viitattu 15.7.2009.
10. ↑  Salonen, Juha: Poliisiylijohtaja: Poliisirikoksiin erikoissyyttäjiä *Helsingin Sanomat*.  15.11.2008. Viitattu 15.7.2009.
11. ↑  AL: Paatero haluaa alkolukon ja nopeusrajoittimen jokaiseen autoon *Helsingin Sanomat*.  17.10.2010. Viitattu 22.6.2011.
12. ↑  Jalava, Juhani & Salmi, Pentti: *Koripalloilun tilastokirja*, s. 60, 63, 66, 69, 72. .
13. ↑  Ex-poliisiylijohtaja Paatero oudosta riidasta Päivi Räsäsen kanssa: Luulen tietäväni, keitä oli takana *Ilta-Sanomat*.  8.9.2016. Viitattu 14.4.2024.
14. ↑  Poliisijohtaja sai sakot kohutusta ylinopeudesta *Iltalehti*.  24.4.2006.  Arkistoitu 28.6.2008. Viitattu 10.9.2008.
15. ↑   (Arkistoitu – Internet Archive)
16. ↑  Sami Paatero nimitetty sisäministeri Holmlundin erityisavustajaksi  21.11.2007. Suomen Sisäasiainministeriö.  Arkistoitu 18.9.2013. Viitattu 15.7.2009.
17. ↑  Sami Paatero Lindénin erityisavustajaksi  27.1.2009. Suomen Liikenne- ja viestintäministeriö. Viitattu 15.7.2009. [vanhentunut linkki]
18. ↑  Viestintäministeri Lindénin erityisavustaja Sami Paatero Kokoomuksen eduskuntaryhmän pääsihteeriksi  17.6.2009. Suomen Liikenne- ja viestintäministeriö. Viitattu 15.7.2009. [vanhentunut linkki]
19. ↑  Paaterot poliisien asialla *Kaleva.plus*.  13.7.2008. Kaleva Kustannus Oy. Viitattu 17.7.2008. [vanhentunut linkki]
20. ↑  Paatero Aamulehdelle: Tiedot turvapaikanhakijoiden järjestäytymisestä peräisin julkisuudesta - Aamulehti *aamulehti.fi*.  7.9.2016.  Arkistoitu 29.12.2018. Viitattu 8.9.2016.

Aiheesta muualla
----------------

* Alibi: Mikko Paatero poliisiylijohtajaksi

Poliisiylijohtajat Suomessa
Esko Heilimo (1926–1934) •
Martti Koskimies (1934–1946) •
Erik Gabrielsson (1946–1947) •
Urho Kiukas (1947–1957) •
Fjalar Jarva (1957–1973) •
Erkki Korhonen (1973–1982) •
Olli Urponen (1983–1997) •
Reijo Naulapää (1998–2004) •
Markku Salminen (2005–2008) •
Mikko Paatero (2008–2015) •
Seppo Kolehmainen (2015–)